KISKŐRÖS VÁROS POLGÁRMESTERE

ELŐTERJESZTÉS
(a Képviselő-testület 2017. március 22-i ülésére)

TÁRGY: 
DÖNTÉS FEJLESZTÉSI CÉLÚ HITEL FELVÉTELÉRŐL
Kiskőrös Város Önkormányzata (a továbbiakban: Önkormányzat) az 1/2017. (I.25.) sz. Középtávú tervezésről szóló képviselő-testületi határozatában foglaltaknak megfelelően – a 183/2013. (XII.06.) sz. képviselő-testületi határozatban elfogadott 2014-2020. évek programozási időszakra eső fejlesztési irányokkal / tevékenységekkel összhangban -, valamint a 2017. évi költségvetésről szóló 4/2017. (II.16.) sz. önkormányzati rendeletének 10. mellékletében elfogadott egyes fejlesztési célok zavartalan lebonyolítása, finanszírozhatósága érdekében fejlesztési célú hitel felvétele céljából pályázati eljárás indításáról döntött pénzügyi intézmény kiválasztása tárgyában a 2/2017. (I.25.) sz. képviselő-testületi határozatban.

Új óvoda építése fejlesztési célhoz 570 millió Ft hitel-összegben került megindításra a 2/2017 (I.25.) sz. képviselő-testületi határozat 2. pontjában meghatározott ajánlati felhívás.

Ezen határozattal létrehozott Bíráló Bizottság a pályázati eljárásra benyújtott ajánlatok előzetes szakmai bírálatát elvégezte, a Bíráló Bizottsági jegyzőkönyv és szakvélemény jelen előterjesztés mellékletét képezi. 

Az ajánlati felhívás öt Kiskőrösön is fiókkal rendelkező pénzügyi intézmény részére került megküldésre: K & H Bank Zrt., Budapest Bank Zrt., MKB Bank Zrt. (időközben a helyi fiók megszüntetésre került), Rónasági Takarékszövetkezet, Raiffeisen Bank Zrt..

A K & H Bank Zrt. és a Raiffeisen Bank Zrt. benyújtotta ajánlatát, míg a Budapest Bank Zrt.-től, MKB Bank Zrt.-től és a Rónasági Takarékszövetkezettől nem érkezett ajánlat.

Tárgyi beszerzési eljárásban az érvényes ajánlatot tevő ajánlattevők közül az összességében legelőnyösebb ellenszolgáltatást tartalmazó érvényes ajánlatot a K & H Bank Zrt. (1095. Budapest, Lechner Ödön fasor 9.) ajánlattevő nyújtotta be. A beérkezett ajánlatok a Kiskőrösi Polgármesteri Hivatal Pénzügyi Osztályán megtekinthetők.

A felvenni kívánt hitel fő paraméterei az alábbiak:

Új óvoda építése: hitel összege 570 millió Ft, futamidő 10 év, rendelkezésre tartási idő 2 év, tőke és kamattörlesztés negyedévente. Az ügylet megkötéséhez többlet  biztosítékot nem kér a K & H Bank Zrt.. Biztosíték: a jelen szerződés megkötését megelőzően létrejött valamennyi keretbiztosítéki vagy több jogviszony biztosítására létrejött jelzálogszerződés(ek).   

A 2016. évben megkötött hitelszerződésekhez – összesen 380 millió Ft - kapcsolódóan Kiskőrös Város Önkormányzata rendelkezik megkötött „Szerződés ingatlant terhelő jelzálogjog alapításáról (több jogviszony biztosítására)” tárgyú szerződéssel, melyben a Kiskőrös belterület hrsz. 202 (természetben Rákóczi Ferenc u. 106.) és a Kiskőrös belterület hrsz. 2418 (természetben Kossuth Lajos u. 41.) ingatlanokon egyetemleges jelzálogjog valamint elidegenítési és terhelési tilalom alapításáról rendelkezik 580 millió Ft keretösszeg erejéig.

Magyarország gazdasági stabilitásáról szóló 2011. évi CXCIV. törvény (a továbbiakban: Stabilitási tv.) 10. § (1) kimondja „Az önkormányzat érvényesen kizárólag a Kormány előzetes hozzájárulásával vállalhat a Polgári Törvénykönyv szerinti kezességet és garanciát, valamint köthet adósságot keletkeztető ügyletet.” 

A Stabilitási tv. 10. § (3) határozza meg a kivételeket.

A Stabilitási tv. 10. § (5) bekezdése értelmében:

„10. § (5) Az önkormányzat adósságot keletkeztető ügyletből származó tárgyévi összes fizetési kötelezettsége az adósságot keletkeztető ügylet futamidejének végéig egyik évben sem haladhatja meg az önkormányzat adott évi saját bevételeinek 50%-át.”

Az Önkormányzat kölcsönképes, mivel megfelel az előző feltételnek, melyről a Képviselő-testület a Középtávú tervezésről szóló határozatában döntött.

A fentiek értelmében az Önkormányzat csak a Kormány előzetes hozzájárulásának birtokában kötheti meg az adósságot keletkeztető naptári éven túli fejlesztési célú ügyletet.
 A hozzájárulás megadása meghatározott eljárási rend szerint történik, melyet a Stabilitási tv. és az adósságot keletkeztető ügyletekhez történő hozzájárulás részletes szabályairól szóló a 353/2011. (XII.30.) Korm. rendelet szabályoz. Az Önkormányzat hozzájárulás iránti kérelméhez – többek közt – csatolni szükséges a hitelt folyósító pénzügyi szolgáltató és az Önkormányzat közötti hitelszerződés tervezetet. A K & H Bank Zrt.-vel megkötendő hitelszerződés tervezetet a határozat-tervezet melléklete tartalmazza.

Magyarország helyi önkormányzatairól szóló 2011. évi CLXXXIX. törvény 42. § 4. pontjának értelmében a hitelfelvétel, a kölcsön felvétel, vagy más adósságot keletkeztető kötelezettségvállalás a képviselő-testület hatásköréből nem ruházható át.

A fentiek alapján szükséges a pénzügyi intézmény kiválasztása, a megkötendő hitelszerződés tervezet elfogadása valamint felhatalmazás arra vonatkozóan, hogy a Kormány felé az előzetes hozzájárulás iránti kérelem benyújtásra kerülhessen. 

Javaslom, hogy a Képviselő-testület határozat-tervezetben foglaltak szerint döntsön.

Kiskőrös, 2017. március 13.

Domonyi László s.k.

Polgármester

HATÁROZAT-TERVEZET

A Képviselő-testület

1.  a ”Fejlesztési célú hitel felvétele” tárgyú beszerzési eljárásban -  elfogadva a Bíráló Bizottság Bírálati Jegyzőkönyvben és Döntéshozatali Jegyzőkönyvben foglalt javaslatát - megállapítja, hogy az ajánlati felhívásnak megfelelően a K&H Bank Zrt. (1095 Budapest, Lechner Ödön fasor 9.) és a Raiffeisen Bank Zrt. (6000 Kecskemét, Kisfaludy u. 5.) érvényes ajánlatot nyújtott be.

2.  az eljárás eredményeként megállapítja, hogy – a legkedvezőbb ajánlatot tevő - K&H Bank Zrt. (1095 Budapest, Lechner Ödön fasor 9.) az eljárás nyertese. 

3. egyetért azzal, hogy Kiskőrös Város Önkormányzata fejlesztési célra - pályázati forrásból megvalósításra kerülő projekthez az előkészítés költségeire, ill. az önkormányzati önerő fedezeteként – új óvoda építése céljából 570 millió Ft összegben hitelt vegyen fel a határozat-tervezet mellékletét képező Kiskőrös Város Önkormányzata és a K & H Bank Zrt. között megkötendő fejlesztési hitelszerződés tervezet rendelkezései szerinti feltételekkel.

4. vállalja, hogy a fejlesztési hitel kamatainak és lejáratkori egyenlegének visszafizetéséhez szükséges fedezetet a város költségvetésében biztosítja. 

6.
felhatalmazza a polgármestert, hogy a 3. pontban meghatározott fejlesztési hitel felvételéhez a Kormány előzetes hozzájárulását kérje.

7. 
felhatalmazza a polgármestert, hogy a Kormány előzetes hozzájárulásának birtokában a hitelszerződést a K & H Bank Zrt.-vel megkösse és a szükséges jognyilatkozatokat megtegye. 

Felelős:
polgármester

Határidő:
értelemszerűen

